РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06-2/293-21

6. јул 2021. године

Б е о г р а д

ЗАПИСНИК

СА 34. СЕДНИЦЕ ОДБОРА ЗА АДМИНИСТРАТИВНО-БУЏЕТСКA И МАНДАТНО-ИМУНИТЕТСКА ПИТАЊА, ОДРЖАНЕ 6. ЈУЛА 2021. ГОДИНЕ

 Седница је почела у 14,00 часова.

 Седници је, сагласно члану 70. став 1. алинеја прва Пословника Народне скупштине, председавао др Александар Мартиновић, председник Одбора.

 Седници су присуствовали чланови Одбора: Адам Шукало, Бранимир Спасић, Дарко Лакетић, Лука Кебара, Ивана Николић, Небојша Бакарец и Бранимир Јовановић.

Седници су присуствовали заменици чланова Одбора: Виолета Оцокољић, заменик Верољуба Матића, члана Одбора, Виктор Јевтовић, заменик Драгане Баришић, члана Одбора, Нина Павићевић, заменик Угљеше Марковића, члана Одбора и Жељко Томић, заменик Марине Рагуш, члана Одбора.

Седници нису присуствовали чланови Одбора: Верољуб Матић, Драгана Баришић, Мирослав Кондић, Сандра Божић, Ђорђе Милићевић, Угљеша Марковић, Марина Рагуш, Мира Петровић и Шаип Камбери.

На позив председника Одбора седници је присуствовао и др Дејан Поповић, председник Савета Агенције за енергетику Републике Србије.

 На предлог председника, Одбор је већином гласова утврдио следећи:

Д н е в н и р е д:

- усвајање записника са 33. седнице Одбора -

1. Разматрање оставке коју је на функцију народног посланика поднела Маја Грбић (акт 01 број: 118-1212/21 од 30. јуна 2021. године);

2. Разматрање захтева Агенције за енергетику Републике Србије за давање сагласности за заснивање радног односа на одређено време у својству приправника (21 број: 112-1038/21 од 11. јуна 2021. године);

3. Разматрање захтева народног посланика Јахје Фехратовића за продужење коришћења права на име закупа стана у Београду и продужење коришћење права на накнаду за одвојени живот од породице (21 Број 120-2217/20-4 од 9. јуна 2021. године и 21 Број 120-2217/20-5 од 14. јуна 2021. године);

4. Утврђивање списка налепница за паркирање А-I и А-II.

 Пре преласка на рад по утврђеном дневном реду, председник Одбора је предложио да се усвоји записник са 33. седнице Одбора. Одбор је једногласно, без примедби, усвојио записник са 33. седнице Одбора.

 **Прва тачка дневног реда:** Разматрање оставке коју је на функцију народног посланика поднела Маја Грбић

Имајући у виду поднету оставку, председник Одбора је предложио да Одбор Народној скупштини поднесе извештај о наступању случаја из члана 88. став 1. тачка 2. Закона о избору народних посланика у коме се наводи оставка као један од разлога за престанак мандата народном посланику пре истека времена на које је изабран, с предлогом да Народна скупштина констатује престанак мандата именованом народном посланику.

Председник Одбора је предложио да у извештају буде одређен председник Одбора за известиоца на седници Народне скупштине.

 Дискусије није било.

 Одбор је, на предлог председника, једногласно усвојио и Народној скупштини поднео следећи

И З В Е Ш Т А Ј

Одбор је утврдио да је подношењем оставкe народног посланика Маје Грбић, изабране са Изборне листе АЛЕКСАНДАР ВУЧИЋ – ЗА НАШУ ДЕЦУ, наступио случај из члана 88. став 1. тачка 2. Закона о избору народних посланика, у коме се подношење оставке наводи као један од разлога за престанак мандата народном посланику пре истека времена на које је изабран, те предлаже да Народна скупштина, у смислу члана 88. ст. 3. и 4. истог закона, констатује престанак мандата именованом народном посланику.

На тај начин омогућава се избор новог народног посланика, путем додељивања мандата другом кандидату са наведене изборне листе, у складу са чланом 92. Закона о избору народних посланика.

За известиоца Одбора на седници Народне скупштине одређен је др Александар Мартиновић, председник Одбора.

 **Друга тачка дневног реда:** Разматрање захтева Агенције за енергетику Републике Србије за давање сагласности за заснивање радног односа на одређено време у својству приправника

 Председник Савета за Агенцију за енергетику Републике Србије, др Дејан Поповић је упознао присутне народне посланике да је у Агенцији радно ангажовано 46 лица, од којих је једно лице ангажовано на основу уговора за обављање привремено повремених послова.

 Председник Савета Агенције је изнео да је Финансијским планом Агенције у календарској 2019. години утврђен максималан број запослених који износи 51 запослених, који није могао да буде попуњен ни у 2020. години због пандемије вирусом COVID -19.

Такође, наведени број није у целости попуњен због проблема проналажења висококвалификованих кадрова за обављање специфичних послова из делокруга рада Агенције.

 Председник Савета Агенције је апострофирао да су Законом о изменама и допунама Закона о енергетици („Сл. гласник РС“, бр. 40/2021) обавезе и делокруг рада Агенције значајно проширени и да таква ситуација захтева већи број запослених од тренутног броја. У наставку је изнео да је интенција да се колектив подмлади, како би се млади људи обучили за обављање врло специфичних и сложених послова.

 Дискусије није било.

 На предлог председника, Одбор је једногласно усвојио Захтев Агенције за енергетику Републике Србије и дао сагласност за заснивање радног односа на одређено време са 4 нових лица-приправника са стеченим високим образовањем.

 **Трећа тачка дневног реда:** Разматрање захтева народног посланика Јахје Фехратовића за продужење коришћења права на име закупа стана у Београду и продужење коришћење права на накнаду за одвојени живот од породице;

 На предлог председника, Одбор је једногласно донео решење којим се народном посланику Јахји Фехратовићу, утврђује право на исплату месечне накнаде на име закупа стана у Београду, у износу од 35.000, 00 динара, почев од 1. јула 2021. године до 31. децембра 2021. године.

 На предлог председника, Одбор је једногласно донео Решење којим се народном посланику Јахји Фехратовићу, утврђује право на накнаду за одвојени живот од породице у износу од 40% просечне зараде по запосленом у привреди Републике Србије према последњем коначном објављеном податку републичког органа надлежног за послове статистике, на дан исплате, почев од 01. јула 2021. године до 31. децембра 2021. године.

 **Четврта тачка дневног реда:** Утврђивање списка налепница за паркирање А-I и А-II

 У складу са Одлуком о коришћењу простора за паркирање возила око зграде Народне скупштине утврђен је списак паркинг налепница, са новим изгледом, почев од актуелног сазива Народне скупштине.

 Дискусије није било.

 На предлог председника, Одбор је већином гласова усвојио списак налепница за паркирање А-I и А-II, у тексту који се налази у систему е парламента седнице Одбора.

 Седница је завршена у 14,10 часова.

Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

Светлана Дедић др Александар Мартиновић